Josef Strauss (20 Augustus 1827 – 22 Julie 1870) was 'n Oostenrykse komponis. Hy is gebore in Mariahilf (nou Wene) as die seun van Johann Strauss sr. en Maria Anna Streim. Hy was die broer van Johann Strauss jr. en Eduard Strauss. Sy vader wou gehad het dat hy 'n loopbaan volg in die Oostenrykse Habsburg-weermag. Hy het musiek studeer saam met Franz Dolleschal en die viool studeer onder Franz Anton Ries. Hy ontvang opleiding as ingenieur en werk vir die stad van Wene as stadsingenieur- en ontwerper. Hy publiseer twee wiskundige handboeke. Strauss was voorts ook 'n bedrewe kunstenaar, skilder, digter, dramaturg en uitvinder. Josef Strauss het 283 opusnommers gekomponeer. Hy het verskeie walse gekomponeer, insluitende Sphären-Klänge, Delirien (Deliriums), Transaktionen, Mein Lebenslauf ist Lieb 'und Lust en Dorfschwalben aus Österreich. Hy het ook polkas (waarvan die bekendste die Pizzicato Polka is wat saam met sy broer Johann gekomponeer is) en kwadrilles en ander dansmusiek en 'n paar marse gekomponeer. Die wals Dynamiden - met sy gebruik van mineursleutels - vertoon eienskappe wat sy walse onderskei van dié van sy meer gewilde ouer broer.